CELEX: C2007/042/43
Language: fi
Date: 2007-02-24 00:00:00
Title: Asia T-371/06: Kanne 4.12.2006 — Saksa v. komissio

24.2.2007   
            
            
               FI
            
            
               Euroopan unionin virallinen lehti
            
            
               C 42/24
            
         Kanne 4.12.2006 — Saksa v. komissio
   (Asia T-371/06)
   (2007/C 42/43)
   Oikeudenkäyntikieli: saksa
   Asianosaiset
   
      Kantaja: Saksan liittotasavalta (asiamiehet: M. Lumma, C. Schulze-Bahr ja asianajaja C. von Donat)
   
      Vastaaja: Euroopan yhteisöjen komissio
   Vaatimukset
   
               —
            
            
               komission 7.5.1997 tekemällä päätöksellä nro K(97) 1120 Euroopan aluekehitysrahastosta Nordrhein-Westfalenille tavoite 2 -ohjelmaan myönnetyn taloudellisen tuen (EAKR nro 97.02.13.005) alentamisesta 25.9.2006 tehty komission päätös K(2006) 4193 lopullinen on kumottava
            
         
               —
            
            
               Euroopan yhteisöjen komissio on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Komissio alensi riidanalaisella päätöksellä Euroopan aluekehitysrahastosta myönnettyä tukea tavoite 2 -ohjelmaan Nordrhein-Westfalenissa.
   Kantaja vetoaa kanteensa tueksi asetuksen N:o 4253/88 (1) 24 artiklan 2 kohdan rikkomiseen, koska alentamisen edellytykset eivät ole täyttyneet. Se väittää tässä yhteydessä erityisesti, että poikkeamisia alustavasta rahoitussuunnitelmasta ei voida pitää huomattavana ohjelman muutoksena.
   Vaikka kyse olisi huomattavasta ohjelman muutoksesta, kantaja väittää, että komissio on antanut siihen ennalta hyväksyntänsä ”rakennerahastojen ohjelmakauden 1994-1999 tukitoimien rahoituksen päättämistä koskevissa suuntaviivoissa” (SEK (1999) 1316).
   Jos oletetaan, että alentamista koskevat edellytykset ovat täyttyneet, kantaja väittää, ettei vastaaja ole käyttänyt sillä olevaa harkintavaltaa konkreettisen ohjelman osalta. Kantajan mukaan tukea on mahdollista alentaa harkintavaltaa ylittämättä ainoastaan, jos alentaminen näyttää kokonaisuudessaan perustellulta, kun otetaan huomioon ohjelman täytäntöönpano ja tavoitteiden saavuttaminen. Koska vastaaja ei ole käyttänyt tätä harkintavaltaa, kyse on kantajan mukaan myös perustelujen puuttumisesta.
   Lopuksi riidanalaisella päätöksellä loukataan hyvän hallinnon periaatetta, koska kantaja on ollut sen vuoksi pakotettu nostamaan kanteen nostamisen ajankohtana tuomioistuimen käsiteltävänä jo olevasta päätöksestä uuden kanteen.
   
      (1)  Rakennerahastojen toiminnan yhteensovittamisen osalta toisaalta keskenään ja toisaalta Euroopan investointipankin toiminnan ja muiden rahoitusvälineiden kanssa annetun asetuksen (ETY) N:o 4253/88 muuttamisesta 19.12.1998 annettu neuvoston asetus (EY) N:o 4253/88 (EYVL L 374, 31.12.1988, s. 1).